**Pakuotės lapelis: informacija pacientui**

**DIAPREL MR 60 mg modifikuoto atpalaidavimo tabletės**

Gliklazidas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

- Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

- Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra DIAPREL MR 60 mg modifikuoto atpalaidavimo tabletės ir kam jis vartojamas

2. Kas žinotina prieš vartojant DIAPREL MR 60 mg modifikuoto atpalaidavimo tabletes

3. Kaip vartoti DIAPREL MR 60 mg modifikuoto atpalaidavimo tabletes

4. Galimas šalutinis poveikis

5. Kaip laikyti DIAPREL MR 60 mg modifikuoto atpalaidavimo tabletes

6. Pakuotės turinys ir kita informacija

**1. Kas yra DIAPREL MR 60 mg modifikuoto atpalaidavimo tabletės** **ir kam jis vartojamas**

DIAPREL MR 60 mg modifikuoto atpalaidavimo tabletės yra cukraus kiekį (koncentracijas) kraujyje mažinantis sulfonilkarbamido darinys, geriamasis vaistas nuo cukrinio diabeto.

DIAPREL MR 60 mg modifikuoto atpalaidavimo tabletės suaugusių žmonių tam tikro tipo cukriniam diabetui (2 tipo cukrinis diabetas) gydyti, kai dieta, fizinis aktyvumas ir vien tik kūno svorio (kūno masės) mažėjimas nedaro pakankamo poveikio, siekiant palaikyti tinkamą gliukozės koncentraciją kraujyje.

**2. Kas žinotina prieš vartojant DIAPREL MR 60 mg modifikuoto atpalaidavimo tabletes**

**DIAPREL MR 60 mg modifikuoto atpalaidavimo tablečių vartoti negalima:**

**-** jeigu yra alergija gliklazidui arba bet kuriai pagalbinei DIAPREL MR 60 mg modifikuoto atpalaidavimo tablečių medžiagai (jos išvardytos 6 skyriuje) arba kitokiems tos pačios grupės vaistams (sulfonilkarbamidams) arba kitiems susijusiems vaistams (gliukozės kiekį kraujyje mažinantiems sulfonamidams);

**-** jeigu sergate nuo insulino priklausomu cukriniu diabetu (I tipo);

- jeigu Jūsų šlapime yra ketoninių kūnų ir gliukozės (tai gali reikšti, kad sergate diabetine ketoacidoze), jeigu yra diabetinė prieškominė būklė arba koma;

**-** jeigu sergate sunkia kepenų arba inkstų liga;

- jeigu vartojate vaistus nuo grybelinės infekcijos (mikonazolą, taip pat žr. poskyrį „Kiti vaistai ir DIAPREL MR 60 mg modifikuoto atpalaidavimo tabletės“);

**-** jei žindote (žr. poskyrį „Nėštumas ir žindymo laikotarpis).

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti DIAPREL MR 60 mg modifikuoto atpalaidavimo tabletes.

Laikykitės Jums paskirto gydymo plano, kad pasiektumėte tinkamą gliukozės koncentraciją kraujyje. Tai reiškia, kad turite ne tik reguliariai vartoti tabletes, bet ir laikytis dietos, mankštintis ir, jeigu reikia, mažinti kūno svorį.

Gydant gliklazidu, būtina nuolat tikrinti Jūsų gliukozės koncentraciją kraujyje (ir galbūt šlapime) bei glikuotą hemoglobiną (HbAlc).

Pirmosiomis gydymo savaitėmis gali padidėti sumažėjusios gliukozės koncentracijos kraujyje (hipoglikemijos) rizika. Todėl būtina atidi medicininė priežiūra.

Sumažėjusi gliukozės koncentracija kraujyje (hipoglikemija) gali atsirasti:

* jeigu Jūs nereguliariai maitinatės ir praleidžiate valgį;
* jei badaujate;
* jei blogai maitinatės;
* jei pakeitėte dietą;
* jei padidinote savo fizinę veiklą, o angliavandenių vartojimas neatitinka šio krūvio padidėjimo;
* jei vartojate alkoholį, ypač jei tai darydami praleidžiate valgį;
* jei kartu vartojate kitus vaistinius preparatus arba natūralius vaistus;
* jei vartojate gliklazidą didelėmis dozėmis;
* jei sergate tam tikrais dėl hormonų poveikio atsirandančiais sutrikimais (skydliaukės, hipofizės liaukos arba antinksčių žievės veiklos sutrikimais);
* jei smarkiai susilpnėjusi inkstų arba kepenų funkcija.

Jeigu Jums sumažėjo gliukozės koncentracija, gali atsirasti tokių simptomų:

galvos skausmas, stiprus alkis, pykinimas, vėmimas, nuovargis, miego sutrikimai, susijaudinimas, agresija, dėmesio koncentracijos stoka, sumažėjęs dėmesingumas ir sulėtėjusios reakcijos, depresija, minčių susipainiojimas, regos ir kalbos sutrikimai, tremoras, jutimų sutrikimai, galvos svaigimas ir bejėgiškumo jausmas.

Be to, gali pasireikšti šie požymiai: prakaitavimas, odos lipnumas, nerimas, greitas ir nereguliarus širdies plakimas, kraujo spaudimo padidėjimas, staigus skausmas krūtinėje, galintis plisti į šalia esančias sritis (krūtinės angina).

Jei gliukozės koncentracija ir toliau mažėja, Jums gali pasireikšti didelis minčių susipainiojimas (delyras), prasidėti traukuliai, savikontrolės praradimas, Jūsų alsavimas gali tapti paviršutiniškas, širdis imti plakti rečiau, Jūs galite prarasti sąmonę.

Jei greitai pavartosite ko nors saldaus (pvz., gliukozės tabletę, cukraus gabalėlį, saldžių sulčių, saldžios arbatos, dažniausiai sumažėjusios gliukozės koncentracijos kraujyje simptomai išnyks labai greitai).

Todėl turėtumėte visada su savimi nešiotis ko nors saldaus (gliukozės tablečių, cukraus gabalėlių). Prisiminkite, kad dirbtiniai saldikliai yra neveiksmingi. Jei cukrus nepadeda arba jei simptomai atsinaujino, kreipkitės į savo gydytoją arba artimiausią gydymo įstaigą.

Sumažėjusios gliukozės koncentracijos kraujyje simptomai gali būti nepastebimi, ne tokie akivaizdūs, gali vystytis labai lėtai arba Jūs galite laiku nepastebėti gliukozės koncentracijos kraujyje sumažėjimo. Taip gali nutikti, jei esate vyresnio amžiaus ir vartojate tam tikrus vaistinius preparatus (pvz., veikiančius centrinę nervų sistemą ir beta blokatorius).

Jei patiriate stresą (nelaimingi atsitikimai, operacijos, karščiavimas ir pan.), gydytojas gali laikinai pakeisti Jūsų gydymą ir skirti insuliną.

Jeigu gliklazidas nepakankamai mažina gliukozės kiekį (koncentraciją) kraujyje, jei gydytojo paskirtas gydymas Jums netinka arba jei patiriate stresą, vartojate jonažolės (*Hypericum perforatum*) preparatų, gali atsirasti didelės gliukozės koncentracijos kraujyje (hiperglikemijos) simptomų (žr. poskyrį „Kiti vaistai ir DIAPREL MR 60 mg modifikuoto atpalaidavimo tabletės“). Tai gali būti troškulys, padažnėjęs šlapinimasis, burnos sausumas, odos sausumas, niežėjimas, odos infekcijos ir vangumas.

Jei atsirado tokių simptomų, kreipkitės į savo gydytoją arba vaistininką.

Paskyrus gliklazidą kartu su antibiotikų, vadinamų fluorochinolonais, grupės vaistais, gali sutrikti gliukozės koncentracijos (kiekiai) kraujyje (gliukozės koncentracijos kraujyje gali būti pernelyg didelės arba pernelyg mažos), ypač senyviems pacientams. Šiuo atveju gydytojas primins Jums apie gliukozės koncentracijų kraujyje stebėjimo svarbą.

Jeigu Jūsų šeimos nariams arba Jums nustatytas įgimtas gliukozės-6-fosfatdehidrogenazės (angl. G6PD) nepakankamumas (raudonųjų kraujo kūnelių anomalija), gali sumažėti hemoglobino koncentracija ir pasireikšti raudonųjų kraujo kūnelių irimas (hemolizinė anemija). Prieš pradėdami vartoti šį vaistinį preparatą, pasitarkite su gydytoju.

Pacientams, sergantiems porfirija (paveldimi genetiniai sutrikimai, kai organizme kaupiasi porfirinai ar porfirinų pirmtakai), buvo aprašyti ūminės porfirijos atvejai, vartojant sulfonilkarbamido vaistus.

Dėl duomenų stokos DIAPREL MR 60 mg modifikuoto atpalaidavimo tablečių nerekomenduojama vartoti vaikams.

**Kiti vaistai ir DIAPREL MR 60 mg modifikuoto atpalaidavimo tabletės**

Jeigu vartojate ar neseniai vartojote kitų vaistų arba dėl to nesate tikri, pasakykite gydytojui arba vaistininkui.

Gliklazido gliukozės koncentracijos kraujyje mažinimo poveikis gali sustiprėti ir atsirasti mažos gliukozės koncentracijos kraujyje požymių, kai vartojami šie vaistiniai preparatai:

* kiti vaistai didelei gliukozės koncentracijai kraujyje mažinti (geriamieji vaistai nuo diabeto, GLP-1 receptorių agonistai arba insulinas);
* antibiotikai (sulfonamidai, klaritromicinas);
* vaistai aukštam kraujospūdžiui arba širdies nepakankamumui gydyti (beta adrenoblokatoriai, AKF inhibitoriai, pvz.: kaptoprilis, enalaprilis);
* vaistai grybelinėms infekcijoms gydyti (mikonazolas, flukonazolas);
* vaistai skrandžio ir dvylikapirštės žarnos opoms gydyti (H2 receptorių antagonistai);
* vaistai depresijai gydyti (monoaminoksidazės inhibitoriai);
* vaistai nuo skausmo arba uždegimo (fenilbutazonas, ibuprofenas);
* vaistai, kuriuose yra alkoholio.

Gliklazido gliukozės koncentracijos kraujyje mažinimo poveikis gali būti sutrikdytas, o gliukozės koncentracija kraujyje gali padidėti, jeigu vartojami šie vaistai:

* vaistai centrinės nervų sistemos sutrikimams gydyti (chlorpromazinas);
* vaistai uždegimui mažinti (kortikosteroidai);
* vaistai astmai gydyti arba vartojami gimdymo metu (vartojamas į veną salbutamolis, ritodrinas ir terbutalinas);
* vaistai krūtų sutrikimams, stipriems mėnesinių kraujavimams ir endometriozei gydyti (danazolas);
* jonažolės (*Hypericum perforatum*) preparatai .

DIAPREL MR 60 mg modifikuoto atpalaidavimo tabletes paskyrus kartu su antibiotikų, vadinamų fluorochinolonais, grupės vaistais, gali sutrikti gliukozės koncentracijos (kiekiai) kraujyje (gliukozės koncentracijos kraujyje gali būti pernelyg didelės arba pernelyg mažos), ypač senyviems pacientams.

DIAPREL MR 60 mg modifikuoto atpalaidavimo tabletės gali sustiprinti vaistų, mažinančių kraujo krešėjimą (varfarino), poveikį.

Prieš pradėdami vartoti kitų vaistų, pasitarkite su gydytoju. Jei vykstate į ligoninę, pasakykite medicinos personalui, kad vartojate DIAPREL MR 60 mg modifikuoto atpalaidavimo tabletes.

**DIAPREL MR 60 mg modifikuoto atpalaidavimo tablečių vartojimas su maistu, gėrimais ir alkoholiu**

DIAPREL MR 60 mg modifikuoto atpalaidavimo tabletes galima vartoti su maistu ir nealkoholiniais gėrimais.

Alkoholio vartoti nerekomenduojama, nes tai gali nenuspėjamai pakeisti Jūsų cukrinio diabeto kontrolę.

**Nėštumas ir žindymo laikotarpis**

DIAPREL MR 60 mg modifikuoto atpalaidavimo tablečių nerekomenduojama vartoti nėštumo metu. Jeigu esate nėščia, manote, kad galbūt esate nėščia arba planuojate pastoti, pasakykite apie tai gydytojui, kad jis galėtų skirti Jums tinkamą gydymą.

DIAPREL MR 60 mg modifikuoto atpalaidavimo tablečių negalima vartoti žindymo laikotarpiu.

**Vairavimas ir mechanizmų valdymas**

Jūsų gebėjimas susikaupti arba reaguoti gali būti susilpnėjęs, jei gliukozės koncentracija kraujyje yra per maža (hipoglikemija) arba per didelė (hiperglikemija), arba jeigu dėl šių būklių Jums atsirado regos sutrikimų. Turėkite omenyje, kad galite susižeisti arba sužeisti kitus (pvz., vairuodami automobilį arba valdydami mechanizmus). Pasitarkite su gydytoju, jei Jums vairuojant buvo:

* dažnų sumažėjusios gliukozės koncentracijos kraujyje (hipoglikemijos) epizodų;
* keli nepastebimų sumažėjusios gliukozės koncentracijos kraujyje (hipoglikemijos) požymių epizodai.

**DIAPREL MR 60 mg modifikuoto atpalaidavimo tablečių sudėtyje yra laktozės.**

Jei gydytojas Jums yra minėjęs, kad netoleruojate kokių nors angliavandenių, prieš vartodami šį vaistą pasitarkite su gydytoju.

**3. Kaip vartoti DIAPREL MR 60 mg modifikuoto atpalaidavimo tabletes**

**Dozavimas**

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Dozę nustato gydytojas, atsižvelgdamas į gliukozės koncentraciją Jūsų kraujyje ir galbūt šlapime.

Gliklazido dozę gali tekti keisti, jei pasikeitė išoriniai veiksniai (sumažėjo kūno svoris (kūno masė), pasikeitė gyvenimo būdas, patiriate stresą) arba gliukozės koncentracija kraujyje.

Rekomenduojama paros dozė yra nuo pusės iki dviejų tablečių (daugiausia 120 mg), kurios geriamos per pusryčius. Dozė priklauso nuo atsako į gydymą. Tabletę galima padalyti į dvi lygias dalis.

DIAPREL MR 60 mg modifikuoto atpalaidavimo tabletes reikia vartoti per burną. Tabletę (tabletes) gerkite per pusryčius (geriausia kiekvieną dieną tuo pačiu metu) užsigerdami stikline vandens. Nurykite pusę arba visą tabletę (visas tabletes) iš karto. Tablečių negalima kramtyti ar traiškyti.

Išgėrę tabletę (-es), visada turite pavalgyti.

Jei kartu su DIAPREL MR 60 mg modifikuoto atpalaidavimo tabletėmis vartojamas metforminas, alfa gliukozidazės inhibitorius, tiazolidinedionas, dipeptidil-peptidazės-4 inhibitorius, į gliukagoną panašus peptido-1 (GLP-1) receptorių agonistas arba insulinas, gydytojas nustatys Jums tinkamą kiekvieno vaisto dozę.

Jeigu pastebėjote, kad Jūsų cukraus koncentracija kraujyje yra didelė, tačiau vartojate vaisto taip, kaip paskirta, Jums reikia kreiptis į gydytoją ar vaistininką.

**Pavartojus per didelę DIAPREL MR 60 mg modifikuoto atpalaidavimo tablečių dozę**

Jei išgėrėte per daug tablečių, nedelsdami kreipkitės į gydytoją arba artimiausią greitosios medicininės pagalbos skyrių. Perdozavimo požymiai yra tokie pat kaip ir sumažėjusios gliukozės koncentracijos kraujyje (hipoglikemijos) simptomai, kurie aprašyti 2 skyriuje. Simptomus galima palengvinti nedelsiant suvalgius cukraus (4–6 gabalėlius) arba išgėrus saldžių gėrimų ir po to suvalgius sotų užkandį arba valgį. Jei pacientas prarado sąmonę, nedelsdami praneškite gydytojui ir iškvieskite greitąją pagalbą. Taip pat reikėtų elgtis, jei kas nors (pvz., vaikas) netyčia pavartotų vaisto. Sąmonę praradusiems pacientams negalima duoti maisto arba gerti.

Reikia užtikrinti, kad visada šalia būtų gerai informuotas asmuo, kuris, esant būtinybei, iškviestų gydytoją.

**Pamiršus pavartoti DIAPREL MR 60 mg modifikuoto atpalaidavimo tablečių**

Kad gydymo poveikis būtų geresnis, vaistą svarbu vartoti reguliariai kiekvieną dieną.

Tačiau, jei pamiršote išgerti DIAPREL MR 60 mg modifikuoto atpalaidavimo tabletę, kitą dozę vartokite įprastu metu. Negalima vartoti dvigubos dozės norint kompensuoti praleistą dozę.

Nustojus vartoti DIAPREL MR 60 mg modifikuoto atpalaidavimo tabletes

Kadangi gydymas nuo diabeto dažniausiai trunka ilgą laiką, turėtumėte pasitarti su gydytoju prieš nutraukdami šio vaisto vartojimą. Gydymo nutraukimas gali sukelti gliukozės koncentracijos kraujyje padidėjimą (hiperglikemiją), kuris padidina diabeto komplikacijų išsivystymo riziką.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms.

Dažniausiai pasireiškęs šalutinis poveikis buvo sumažėjusi gliukozės koncentracija kraujyje (hipoglikemija). Jos simptomai aprašyti poskyryje „Įspėjimai ir atsargumo priemonės“.

Šie simptomai negydomi gali progresuoti iki mieguistumo, sąmonės praradimo arba komos. Jei sumažėjusios gliukozės koncentracijos kraujyje epizodas, nors ir laikinai kontroliuojamas cukraus valgymu, užsitęsė, turėtumėte nedelsdami kreiptis į gydymo įstaigą.

Kepenų sutrikimai

Buvo pavienių pranešimų apie kepenų veiklos sutrikimą, dėl kurio pagelto oda ir akys. Jei tai pasireiškė Jums, nedelsdami kreipkitės į gydytoją. Dažniausiai simptomai išnyksta, nustojus vartoti vaistinį preparatą. Jūsų gydytojas nuspręs, ar reikia nutraukti gydymą.

Odos sutrikimai

Yra duomenų apie odos reakcijas, pvz., bėrimą, paraudimą, niežulį, dilgėlinę, pūsles, angioedemą (greitas audinių, tokių kaip akių vokų, veido, lūpų, liežuvio arba gerklės, tinimas, kuris gali sukelti sunkumą kvėpuojant). Bėrimas gali progresuoti iki plačiai išplitusių odos pūslelių arba odos lupimosi.

Jeigu Jums tai pasireiškė, nustokite vartoti DIAPREL MR 60 mg, nedelsiant kreipkitės į gydytoją ir pasakykite jam, kad vartojate šį vaistą.

Išimtiniais atvejais buvo aprašyti sunkių padidėjusio jautrumo reakcijų *(DRESS)* atvejai: iš pradžių atsirandantys gripą primenantys simptomai ir išbėrimas veide, tuomet išplitęs išbėrimas su aukšta temperatūra.

Kraujo sutrikimai

Kraujo ląstelių skaičiaus sumažėjimas (pvz., trombocitų, raudonųjų ir baltųjų kraujo ląstelių), kuris gali sukelti blyškumą, kraujavimo pailgėjimą, mėlynes, taip pat yra pranešimų apie gerklės skausmą ir karščiavimą. Dažniausiai šie simptomai išnyksta nutraukus gydymą.

Virškinimo sutrikimai

Pilvo skausmai, pykinimas, vėmimas, skrandžio veiklos sutrikimas, viduriavimas ir vidurių užkietėjimas. Šie poveikiai susilpnėja, jei DIAPREL MR 60 mg modifikuoto atpalaidavimo tablečių vartojama valgio metu, kaip rekomenduojama.

Akių sutrikimai

Laikinai gali sutrikti Jūsų regėjimas, ypač gydymo pradžioje. Šis poveikis atsiranda dėl gliukozės koncentracijos kraujyje pokyčių.

Kaip ir gydant kitokiais sulfonilkarbamido dariniais buvo stebimi šie nepageidaujami poveikiai: kraujo ląstelių kiekio pokyčiai ir kraujagyslių sienelių alerginis uždegimas, natrio koncentracijos sumažėjimas kraujyje (hiponatremija), kepenų pažaidos simptomai (pvz., gelta), kurie išnyko nutraukus gydymą sulfonilkarbamido preparatais, bet pavieniais atvejais tai gali sukelti gyvybei pavojingą kepenų nepakankamumą.

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti DIAPREL MR 60 mg modifikuoto atpalaidavimo tabletes**

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „Tinka iki“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistiniam preparatui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

DIAPREL MR 60 mg modifikuoto atpalaidavimo tablečių sudėtis

- Veiklioji medžiaga yra gliklazidas. Kiekvienoje modifikuoto atpalaidavimo tabletėje yra 60 mg gliklazido.

- Pagalbinės medžiagos yra laktozė monohidratas, maltodekstrinas, hipromeliozė, magnio stearatas, bevandenis koloidinis silicio dioksidas.

DIAPREL MR 60 mg modifikuoto atpalaidavimo tablečių išvaizda ir kiekis pakuotėje

DIAPREL MR 60 mg yra baltos, pailgos, 15 mm ilgio ir 7 mm pločio modifikuoto atpalaidavimo tabletės su vagele. Abiejose jų pusėse įspausta „DIA 60“. Tabletės tiekiamos lizdinėmis plokštelėmis po 7, 10, 14, 15, 20, 28, 30, 56, 60, 84, 90, 100, 100 (dalomoji pakuotė), 112, 120, 180 arba 500 tablečių, kurios yra kartono dėžutėse.

Gali būti tiekiamos ne visų dydžių pakuotės.

**Registruotojas ir gamintojas**

*Registruotojas*

Les Laboratoires Servier

50, rue Carnot

92284 Suresnes cedex

Prancūzija

*Gamintojas*

Les Laboratoires Servier Industrie

905 route de Saran

45520 Gidy

Prancūzija

arba

Servier (Ireland) Industries Ltd.

Gorey Road

Arklow - Co. Wicklow

Airija

arba

ANPHARM Przedsiębiorstwo Farmaceutyczne S.A.

Ul. Annopol 6B

03-236 Warszawa

Lenkija

arba

LABORATORIOS SERVIER S.L.

Avenida de Los Madroños, 33

28043 Madrid

Ispanija

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB “SERVIER PHARMA”Konstitucijos pr. 7LT-09308 VilniusTel. +370 (5) 2 63 86 28 |

**Šis vaistas EEE valstybėse narėse registruotas tokiais pavadinimais**:

|  |  |
| --- | --- |
| Austrija | DIAMICRON MR 60 mg |
| Belgija | UNI DIAMICRON60 mg |
| BulgarijaKroatija | DIAPREL MR 60 mgDIAPREL MR 60 mg |
| Kipras | DIAMICRON MR 60 mg |
| Čekijos Respublika | DIAPREL MR 60 mg |
| Danija | DIAMICRON UNO 60 mg |
| Estija | DIAPREL MR 60 mg |
| Prancūzija | Diamicron 60 mg |
| Vokietija | DIAMICRON UNO 60 mg |
| Graikija | DIAMICRONMR 60 mg |
| Vengrija | DIAPREL MR 60 mg |
| Airija | DIAMICRON MR 60 mg |
| Italija | DIAMICRON 60 mg |
| Latvija | DIAPREL MR 60 mg |
| Lietuva | DIAPREL MR 60 mg modifikuoto atpalaidavimo tabletės |
| Liuksemburgas | DIAMICRON 60 mg |
| Malta | DIAMICRON MR60 mg |
| Nyderlandai | DIAMICRON MR 60 mg |
| Lenkija | DIAPREL MR  |
| Portugalija | DIAMICRON LM 60 mg |
| Rumunija | DIAPREL MR 60 mg |
| Slovakija | DIAPREL MR 60 mg |
| Slovėnija | DIAPRELMR 60 mg |
| Ispanija | DIAMICRON 60 mg |

Šis pakuotės lapelis paskutinį kartą peržiūrėtas 2020-03-23.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).